Ανακοίνωση για την έναρξη διαδικασίας για ενδιάμεση επανεξέταση των μέτρων αντιντάμπινγκ που εφαρμόζονται στις εισαγωγές ακατέργαστου μη κεκραμένου μαγνησίου καταγωγής Λαϊκής Δημοκρατίας της Κίνας

(2000/C 35/08)

(Κείμενο που παρουσιάζει ενδιαφέρον για τον ΕΟΧ)

Η Επιτροπή έλαβε αίτηση για μερική ενδιάμεση επανεξέταση των οριστικών μέτρων αντιντάμπινγκ που επιβλήθηκαν με τον κανονισμό (ΕΚ) αριθ. 2402/98(1) του Συμβουλίου (εφεξής "ο κανονισμός") στις εισαγωγές ακατέργαστου μη κεκραμένου μαγνησίου καταγωγής Λαϊκής Δημοκρατίας της Κίνας.

1. Αίτηση για επανεξέταση

Η αίτηση, σύμφωνα με το άρθρο 11 παράγραφος 3 του κανονισμού (ΕΚ) αριθ. 384/96(2), του Συμβουλίου, όπως τροποποιήθηκε τελευταία από τον κανονισμό (ΕΚ) αριθ. 905/98(3) (εφεξής "βασικός κανονισμός"), υποβλήθηκε από δύο ιταλούς εισαγωγείς, Pro.cat Scarl και De Stefani Luigi. Η αίτηση περιοριζόνταν στη διευκρίνιση της κάλυψης του προϊόντος από τα μέτρα αντιτάμπινγκ.

2. Προϊόν

Το προϊόν το οποίο αφορά η επανεξέταση είναι ακατέργαστο με κεκραμένο μαγνήσιο καταγωγής Λαϊκής Δημοκρατίας της Κίνας που υπάγεται στους κωδικούς ΣΟ 8104 11 00 και ex 8104 19 00.

Ο κανονισμός ορίζει ως ακατέργαστο μη κεκραμένο μαγνήσιο:

- το ακατέργαστο μαγνήσιο που περιλαμβάνει ακούσια μικρές ποσότητες άλλων στοιχείων ως προσμείξεις, και

- το ακατέργαστο μαγνήσιο που περιέχει σκοπίμως προστιθέμενα στοιχεία, όπως το αλουμίνιο και ο ψευδάργυρος, το οποίο δεν αντιστοιχεί σε κανένα από τα κράματα που περιγράφονται στο παράρτημα του παρόντος κανονισμού.

3. Ισχύοντα μέτρα

Τα μέτρα που ισχύουν επί του παρόντος για το ακατέργαστο μη κεκραμένο μαγνήσιο καταγωγής Λαϊκής Δημοκρατίας της Κίνας συνίστανται σε οριστικό δασμό αντιντάμπινγκ που επιβλήθηκε με τον εν λόγω κανονισμό.

4. Αιτιολόγηση της επανεξέτασης

Όπως αναφέρεται παραπάνω, τα μέτρα αντιντάμπινγκ καλύπτουν το ακατέργαστο μη κεκραμένο μαγνήσιο. Δεν καλύπτουν το κεκραμένο μαγνήσιο. Ο ορισμός αυτού του τελευταίου παρέχεται στον κανονισμό με αναφορά στα ευρωπαϊκά (ευρωπαϊκή επιτροπή τυποποίησης - CEN) ή ισοδύναμα διεθνή βιομηχανικά πρότυπα, κατάλογος των οποίων προσαρτάται στον κανονισμό.

Σύμφωνα με την αίτηση για επανεξέταση, ορισμένοι τύποι μαγνησίου που δεν απαριθμούνται στο παράρτημα του κανονισμού, και ιδίως κράματα μαγνησίου για ανόδους - εκμαγεία, ανταποκρίνονται στα πρότυπα CEN και συνεπώς δεν ήταν δυνατόν να καλυφθούν από τα μέτρα.

5. Διαδικασία για τον προσδιορισμό του καλυπτόμενου φάσματος προϊόντων

Η Επιτροπή, αφού διαπίστωσε, μετά από διαβουλεύσεις με τη συμβουλευτική επιτροπή, ότι υπάρχουν επαρκή αποδεικτικά στοιχεία για την έναρξη μερικής ενδιάμεσης επανεξέτασης, αρχίζει έρευνα, σύμφωνα με το άρθρο 11 παράγραφος 3 του βασικού κανονισμού, που περιορίζεται στη διευκρίνιση της κάλυψης του προϊόντος από τα μέτρα αντιντάμπινγκ.

Η Επιτροπή θα αποστείλει αντίγραφα της εν λόγω ανακοίνωσης καθώς και τη μη εμπιστευτική διατύπωση της αίτησης για επανεξέταση στον κοινοτικό παραγωγό, στους παραγωγούς εξαγωγείς και εσαγωγείς που συμμετέχουν στην έρευνα η οποία οδήγησε στη λήψη των ισχυόντων μέτρων.

Όλα τα άλλα ενδιαφερόμενα μέρη, υπό την προϋπόθεση ότι μπορούν να αποδείξουν ότι ενδέχεται να θιγούν από τα αποτελέσματα της έρευνας, καλούνται να γνωστοποιήσουν τις απόψεις τους και να υποβάλουν αποδεικτικά στοιχεία.

Επιπλέον, η Επιτροπή είναι σε θέση να δεχθεί σε ακρόαση τα ενδιαφερόμενα μέρη, υπό την προϋπόθεση ότι θα υποβάλουν γραπτή αίτηση και θα αποδείξουν ότι υπάρχουν ιδιαίτεροι λόγοι για να γίνουν δεκτά σε ακρόαση.

Οι τυχόν παρατηρήσεις ή αιτήσεις για ακρόαση πρέπει να υποβάλλονται γραπτώς στη διεύθυνση που αναφέρεται παρακάτω και να αναφέρουν το όνομα, τη διεύθυνση, την ηλεκτρονική διεύθυνση, τον αριθμό φαξ ή/και τηλεφώνου των ενδιαφερομένων μερών.

6. Προθεσμία

Τα ενδιαφερόμενα μέρη πρέπει να αναγγελθούν, να γνωστοποιήσουν γραπτώς τις απόψεις τους και να προσκομίσουν στοιχεία εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, ώστε οι απόψεις αυτές και τα στοιχεία να μπορέσουν να ληφθούν υπόψη κατά την έρευνα. Τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας, να γίνουν δεκτά σε ακρόαση από την Επιτροπή. Η εν λόγω προθεσμία ισχύει επίσης για όλα τα ενδιαφερόμενα μέρη, συμπεριλαμβανομένων των μερών που δεν κατονομάζονται στην καταγγελία και, κατά συνέπεια, είναι προς το συμφέρον των εν λόγω μερών να έλθουν αμέσως σε επαφή με την Κοινότητα, στην ακόλουθη διεύθυνση: Ευρωπαϊκή Επιτροπή

Γενική Διεύθυνση για το Εμπόριο

Διευθύνσεις Γ και Ε

(DM 24 - 8/38)

Rue de la Loi/Wetstraat 200 B - 1049 Βρυξέλλες Φαξ (32-2) 295 65 05 Τέλεξ COMEU B 21877

7. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας, ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού.

Στις περιπτώσεις που διαπιστώνεται ότι ένα ενδιαφερόμενο μέρος υπέβαλε ψευδείς ή παραπλανητικές πληροφορίες, οι εν λόγω πληροφορίες δεν λαμβάνονται υπόψη και χρησιμοποιούνται τα διαθέσιμα στοιχεία.

(1) ΕΕ L 298 της 7.11.1998, σ. 1.

(2) ΕΕ L 56 της 6.3.1996, σ. 1.

(3) ΕΕ L 128 της 30.4.1998, σ. 18.